google/wiki40b huggingface dataset:
Michael W. Smith

Karriere

Michael W. Smith begynte sin musikalske karriere som låtskriver og keyboardist for Amy Grant.  I 1983 utkom hans første album The Michael W. Smith Project, etterfulgt av ytterligere tre album beregnet for det kristne samtidsmarkedet. Etter hvert gjorde han seg bemerket også utenfor det kristne samtidsmarkedet, og i 1991 begynte Geffen Records å distribuere albumene hans. Samme år gikk singelen Place In This World fra albumet Go West Young Man til 5.-plass på Billboard etterfulgt av For You som gikk til 20.-plass, og American Music Award kåret ham til ”årets nykommer” innenfor kategorien voksenpop. Da albumet Change Your World utkom året etter, gikk Smith helt til topps på Billboard med I Will Be Here For You, skrevet av Smith og Diane Warren, mens Somebody Love Me gikk til 10.-plass. Oppfølgingsalbumet I’ll Lead You Home (1995) ble produsert av Madonna-produsent Patrick Leonard. Frontet av singelen Cry For Love debuterte albumet på 16.-plass på Billboard, og ga Smith hans første Grammy-pris siden Michael W. Smith 2. I 1998 utkom albumet Live The Life som blant annet inneholdt sangen Let Me Show You The Way, skrevet sammen med Nik Kershaw som også bidro som gitarist, og sangen In My Arms Again som ble skrevet for filmen Titanic. (Den uteble imidlertid fra det endelige soundtracket til filmen.) Inspirert av det tragiske skytedramaet på Colombine High School i 1999, skrev Smith sangen This Is Your Time, som gikk til 25.-plass på Billboard. På albumet med samme navn bidro også denne gangen Nik Kershaw, nå som medlåtskriver på sangen Hey You It’s Me. Samme år ble Smith invitert av Jim Brickman til å synge på sangen Love Of My Life, som gikk til 9.-plass på Billboard. I perioden 2000 – 2003 ga Smith ut ett instrumentalalbum, ett samlealbum og to livealbum, hvorav ett ga ham hans tredje Grammy-pris. Smith jobbet også sammen med Bono i forbindelse med Bonos stiftelse DATA. Smith ble invitert til å jobbe i studio med U2 i forbindelse med innspillingen av albumet How To Dismantle An Atomic Bomb, og spilte inn sangen North Star med dem. Sangen endte ikke opp på albumet, men har i ettertid blitt fremført live av U2. I 2004 opptrådte Smith på Republican National Convention med sangen There She Stands, som han skrev etter en personlig forespørsel fra President George W. Bush etter 9/11. Samme år returnerte Smith med studioalbumet Healing Rain, som debuterte på 11.-plass på Billboard. Smiths tolkning av Simon & Garfunkels klassiker Bridge Over Troubled Water gikk til 29.-plass. Etter albumet Stand i 2006, ga Smith ut sitt tredje julealbum It’s A Wonderful Christmas i 2007. Albumet ble spilt inn i Abbey Road Studios, og debuterte på 2.-plass på Billboard Holiday Chart. Duetten Christmas Day med American Idol-finalist Mandisa gikk til 18.-plass. Smiths siste studioalbum heter Wonder og utkom i 2010.
Carsten Seiffarth

Carsten Seiffarth er direktør for det berlinske lydgalleriet Singuhr (hörgalerie), som han startet i 1996 og som produserer og presenterer lydinstallasjoner, inkludert flere enn 70 solo utstillinger av nasjonale og internasjonale kunstnere  Berlin.
Seiffarth er også en av de kunstneriske direktørene for mediakunst-laboratoriet TELSA i Berlin. Som uavhengig kurator og produsent har han tatt initiativ til og produsert utstillinger og prosjekter knyttet opp mot lydkunst. Seiffarth har vært redaktør for Singuhr 1996-2006, en bok som var et retrospekt syn på hva som hadde foregått i galleriet det siste tiåret og hvordan lydkunst hadde utviklet seg. 
Seiffarth har studert orkestermusikk, musikologi og sosiologi i Weimar og Berlin  og har siden 1991 hatt ansvar for og produsert prosjekter innen samtidig kunst og lydkunst både innenfor og utenfor Tysklands grenser.
Chaoyang (Beijing)

Chaoyang (kinesisk: 朝阳区, pinyin: Cháoyáng Qū) er et bydistrikt nordøst i Beijing i Folkerepublikken Kina.
Chaoyang har et areal på 475 km² og har 2,29 millioner innbyggere (2000) og er dermed det bydistrikt med nest høyest innbyggertall.
Sanlitun, et diplomatområde med et flertall av byens ambassader, ligger i Chaoyang. Også Folkerepublikken Kinas utenriksministerium ligger i Chaoyang. 
Beijing internasjonale lufthavn regnes også til Chaoyang, men er egentlig en eksklave i distriktet Shunyi. De viktigste sportsarenaer som ble bygd for De olympiske sommerleker 2008 ligger i Chaoyang.  
I Chaoyang finner man ellers Kinas jernbanemuseum, Kinas landbruksmuseum, Dongyuetempelet, Beijing CBD, Chaowai, Chaoyangparken, Chaoyangmen, Dabeiyao, Guomao, Wangjing og Arbeiderstadionet.
Beijing varmekraftverk, drevet av industriselskapet China Shenhua, befinner seg i distriktet.
Order of the Nile

Order of the Nile (Kiladat El Nil) er Egypts høyeste æresbevisning. Prisen ble innstiftet i 1915 av sultan Hussein Kamel og blir tildelt personer som har utført eksepsjonelle handlinger for staten. Æresbevisningen ble gjeninnført under Den arabiske republikken Egypt 18. juni 1953.
Den blir ikke lenger tildelt og kan ha blitt avskaffet i Egypt. Order of Nile rangeres under under Order of Ismail.
Sportsklubben Wing

Historikk

13. mai 1935 slo Fremad seg sammen med gutteklubben Kampørn (stiftet 1928) og endret navn til Sportsklubben Wing.
På et ekstraordinært årsmøte 15. februar 1993 ble det enstemmig vedtatt at sportsklubben skulle organiseres som et allianseidrettslag og at idrettsavdelingene selv skulle danne egne klubber, styringsmessig og økonomisk uavhengig av hverandre.
Henning Ottersen

Utdanning og idrettskarriere

Ottersen har en bachelorgrad i idrettsvitenskap med spesialisering i idrettsbiologi fra Norges idrettshøyskole, og har også en bachelorgrad i visuell kommunikasjon fra Høgskolen i Buskerud.
Han har tidligere vært aktiv innen troppsgymnastikk, og deltok blant annet på Norges lag som vant TeamGym mix i Europamesterskapet i troppsgymnastikk 2010. Han har også to sølv- og én bronsemedalje fra andre EM, samt nærmere 30 NM-gull.
Norge har lenge deltatt internasjonalt i troppsgymnastikk, men fram til 2017 med privat organiserte landslag i EM, og fra 2012 under navnet Team Norge. Ottersen har vært i trenerteamet i Team Norge siden oppstarten. Team Norges landslag har oppnådd blant annet sølv i mix og bronse for herrer i Europamesterskapet i troppsgymnastikk 2012 og Europamesterskapet i troppsgymnastikk 2014.
Han ble landslagstrener på full tid for det offisielle norske landslaget som ble etablert 1. januar 2017.
Burnin'

Burnin' er reggaebandet The Wailers andre studioalbum. Albumet ble sluppet i oktober 1973, bare et halvt år etter deres første studioalbum Catch a Fire. Burnin' er det siste albumet Peter Tosh og Bunny Wailer ga ut med The Wailers før begge to sluttet i bandet for å satse på egen solokarriere. Albumet inneholder noen av The Wailers' mest kjente låter som «Get Up, Stand Up» og «I Shot the Sheriff». Dette er et album som har sterk innflytelse fra rastafari og bærer et veldig spirituelt og revolusjonernde budskap gjennom hele plata.
Lamina propria

Lamina propria (latin, lamina for "tynt lag" eller "overdekkende kappe". Propria for "passende". Tilsammen kan det oversettes som "spesielt lag".)  er en bestanddel av slimhinnene. Mer korrekt kan den også kalles lamina propria mucosæ (lamina propria-slimhinner, eller "slimhinnens spesielle lag").
Lamina p. er et tynt lag av løst bindevev som ligger under et organs epitel (overflatevev) og som sammen med epitelet utgjør slimhinnen.  
Det dekkende begrepet for slimhinner refererer bestandig til kombinasjonen av epitel og lamina propria. 
Lamina propria inneholder normalt kapillærårer og er rik på lymfocytter (i tynntarmen og lymfevev). Lamina p. inneholder også kjertler med kanalåpninger til epitelet, som skiller ut slim og andre sekreter.
Narva kraftverk

Narva kraftverk er et oljekraftverk som ligger ved bykommunen Narva i det østlige Estland. Det har en installert produksjonskapasitet på 2 380 MW. Brenselkilden er råolje utvinnet fra oljeskifer vest for Narva-elva. Anlegget for kjølevann fra Narvareservoaret.
Norsk Shetland Sheepdog Klubb

Norsk Shetland Sheepdog Klubb (NSSK) er en spesialklubb for hunderasen shetland sheepdog i Norge. Klubben samarbeider med Norsk Kennel Klub (NKK).

Historie

NSSK ble stiftet 6. mars 1964 etter initiativ fra de tre sheltie-eierne Ingeborg Totland, Anne-Marie Bjørnsrud og Kåre Ruben Berg. Før dette var rasen en del av Norsk Collieklubb. Totland, Bjørsrud og Berg sendte ut invitasjon til over hundre sheltie-eiere, hvorav 49 ga et positivt tilbakesvar.
Stiftelsesmøtet ble gjennomført på Gildevangen kafé i Oslo, der det blant annet ble bestemt at medlemskontingenten skulle være 25 kroner til å begynne med. Samtidig ble det bestemt at klubben skulle utgi et eget medlemsblad fire ganger årlig. Spesialklubbens lovverk ble godtkjent av NKK 1. april samme året. Totland fungerte som klubbens første leder.

Formål

Klubbens formål er å fremme utvikling av rasen shetland sheepdog, arbeide for å bevare rasen ut fra rasebeskrivelse og bruksegenskaper, samt å bidra til å fremme utviklingen av fysisk og psykisk sunne og sosialt veltilpassede individer.
Smedstorps slott

Smedstorp slott (Smedstrup slot) ligger øst for Tomelilla i Skåne, Sverige. Slottet, som ligger i en park ved siden av en liten sjø, var på 1500-tallet et stort og prektig slottsanlegg. Nå gjenstår blott borggårdens vestre lenge.

Historie

Smedstrup hører de til eldre skånske godsene, og var fra 1313 til 1589 eid av den beryktede slekten Bing. I 1589 ble Anders Kjeldsen Bing bisatt i Varberg, og kong Jakob VI av Skottland og Anne av Danmark, som var på brylluprseise fra Oslo til Helsingør, deltok i begravelsen. Kongens arkitekt, Hans van Steenwinckel den eldre, tegnet foruten slottet også det praktfulle gravmonumentet, som Anders enke lot sette opp over ektemannen i Smedstrups kirke. På dette lot hun innhugge kong Jakobs latinske kved. Monumentet er utført i hvit marmor og sort kalksten, og skal være et av den nordiske renessansens mere underfundige skulpturverk.
Eiendommen hadde senere forskjellige eiere fra slektene Quitzow, Bülow og Kruus. I 1640 overtok en av Danmark-Norges mest fremstående menn, Jochum Gersdorff, slottet. Da Skåne gikk over til Sverige, byttet han de skånske godsene sine mot danske.
Inntil 1713 var det for det meste svenske offiserer som innehadde Smedstrup.
Gressittella

Utseende

Middelsstore (ca. 6 - 7 millimeter), avlange, halvblanke, gulbrune eller rødbrune bladbiller. Oversiden er grovt og spredt punktert. Antennene er tynne, halvparten så lange som kroppen. Pronotum er rundet, mye bredere enn langt, bredest omtrent i midten. Dekkvingene er nokså jevnbrede, betydelig bredere enn pronotum, med kraftig, delvis radvis punktering. Bein er noe kraftige, lårene på forbeina med en skarp tann på undersiden.

Levevis

Både larvene og de voksne (imago) er planteetere.

Utbredelse

Artene lever på Ny-Guinea.
Vavin (Paris Metro)

Vavin er en stasjon på metroen i Paris.
Stasjonen betjener linje 4.
Wolseley

Wolseley Motor Company var en britisk bilprodusent stiftet i 1905. Etter 1935 var det eid av større selskaper, men Wolseley-navnet forble et eksklusivt bilmerke frem til 1975.

Historie

Opphavet til selskapet som bilmerke var mot slutten av 1800-tallet, da 30 år gamle Herbert Austin, den gang ansatt som verkstedsjef hos Wolseley Sheep Shearing Company, ble interessert i motorer og biler. Vinteren 1895-96 laget han sin egen versjon av et design han hadde sett i Paris av Léon Bollée. Senere fant han ut at et annet britisk selskap hadde kjøpt rettighetene, så Austin måtte utvikle sitt eget design. I 1895 ble Wolseley Autocar No. 1 presentert, en trehjulet bil med uavhengig hjuloppheng bak, midtmontert motor og plass til to voksne. Den var ingen suksess, og ingen ble solgt. I 1901 ble bilavdelingen skilt ut (med finansiering fra Vickers) i et eget selskap i Adderley Park, Birmingham. Austin drev det nye Wolseley-selskapet i en kort periode for han sluttet for å starte sitt eget selskap, Austin Motor Company, i 1905.
Wolseley kjøpte Siddeley Autocar Company, og satt stifteren, John Davenport Siddeley, ved roret. Siddeley (senere Baron Kenilworth) ga merket navnet Wolseley-Siddeley, men forlot selskapet i 1910 for å drive Deasy Motor Company, som senere ble Siddeley-Deasy. Dette slo seg senere sammen med Armstrong-Whitworth til å bli Armstrong-Siddeley.

Wolseley Motor Company

Selskapet fikk navnet Wolseley Motor Company i 1914. Det startet også produksjon i Montréal og Toronto, Canada under navnet Wolseley Motors Limited. Dette ble til British and American Motors etter 1. verdenskrig.
I 1918 stiftet Wolseley et selskap i Tokyo, Japan i samarbeid med Ishikawaiama Ship Building and Engineering. Den første japanskbygde Wolseley-bilen rullet av produksjonsbåndet i 1922. Etter 2. verdenskrig ble det japanske selskapet omorganisert, og endret navn til Isuzu Motors (i 1949). I dag er Isuzu en del av General Motors.
Wolseley vokste raskt ved å selge eksklusive bilmodeller, og åpnet også en forhandler, Wolseley House, på Piccadilly (ved siden av Ritz Hotel), hvor det i dag ligger en restaurant ved navn The Wolseley. Økonomien var anstrengt, og selskapet gikk konkurs i oktober 1926.
VM i innebandy 1997

Innebandy-VM 1997 for damer, VM i innebandy, arrangeres hvert år, annenhvert år for menn og annenhvert år for kvinner. 1996 var første gangen det ble arrangert for menn i Sverige og året etter ble kvinnens første verdensmesterskap spilt på Åland.
Arc-et-Senans

De kongelige saltverkene i Arc-et Senans

De kongelige saltverkene i Arc-et-Senans er siden 1982 en del av verdensarven i Frankrike.
Tephrolamia

Utseende

Middelsstore trebukker. Antennene er tynne og noe lengre enn kroppen. Pronotum er omtrent sekskantet, betydelig bredere enn langt med butte tenner midt på hver side. Dekkvingene er jevnbrede.

Levevis

Larvene lever i død ved.

Utbredelse

Slekten er utbredt på Maskarenene og Seychellene.
Timbaraba

Utseende

Em middelsstor, avlang, rødbrunlig trebukk med tre par elefenbeinshvite flekker på dekkvingene. Antennene er omtrent så lange som kroppen. Pronotum er bredere enn langt, med rundede sider og en liten tann litt bak midten av hver sidekant. Dekkvingene er parallellsidige og ender i en skarp pigg. Beina er tynne.

Utbredelse

Arten er kjent fra Venezuela.
Arlind Ajeti

Landslaget

Han ble tatt ut i Albanias EM-tropp til EM i Frankrike 2016.
Felttoget i Persia (første verdenskrig)

Ententemaktene

Persia var nøytral under første verdenskrig, men de persiske militære styrkene ble påvirket av rivaliseringen mellom de allierte og sentralmaktene, og måtte velge side avhengig av forholdene i de enkelte tilfellene. De vestlige interessene i Persia skyldtes landets betydelige oljereserver og områdets strategiske betydning mellom det britiske Emiratet Afghanistan og de krigførende osmanske, russiske og britiske imperiene. Persia var delt i et nordlig og et sørlig interessesfære, som følge av den britisk-russiske avtalen av 31. august 1907 i St. Petersburg, noe som avgrenset det store spillet mellom britene og russerne i flere tiår. Avtalen definerte deres respektive interessesfærer i Persia, Afghanistan og Tibet, og fungerte som en motvekt mot tysk innflytelse.
Anglo-Persian Oil Company satt på eksklusive rettigheter til petroleumsutvinning gjennom avtale med Qajar-dynastiet i Perserriket, bortsett fra provinsene Aserbajdsjan, Gilan, Mazandaran, Asadabad og Khorasan. Før krigen brøt ut i 1914 hadde den britiske regjeringen kontrakt med selskapet for levering av olje til den britiske marine. Også Kuwait var en viktig strategisk faktor for britene.

Sentralmaktene

For sentralmaktene var det tilsvarende var det et viktig strategisk mål for både Det osmanske rike, og særlig for Tyskland, å hindre russisk adgang til oljeressursene rundt Det kaspiske hav. Som allierte med Tyskland, ønsket Det osmanske rike å redusere ententemaktenes innflytelse i denne regionen, men også av andre grunner. Den osmanske krigsminister, Enver Pasja, hevdet at dersom russerne ble slått i viktige persiske byer, ville dette kunne åpne veien til Aserbajdsjan, til Sentral-Asia og til India for tyrkerne. Enver Pasja så for seg et utvidet samarbeid med de nylig etablerte nasjonalistisk orienterte statene dersom disse kunne bli fjernet fra vestlig innflytelse. Enver Pasjas prosjekt var i strid med den vestlige oppfatningen at striden sto mellom en del stormakter om kolonier og innflytelse i Asia. Enver Pasja politiske tenkning baserte seg å den forutsetning at ingen av de vestlige kolonimaktene hadde tilstrekkelige ressurser til å ta den utmattelsen en verdenskrig innebar og slik ville kunne opprettholde deres direkte styre over sine asiatiske kolonier. Selv om nasjonalistiske bevegelser rundt i de ulike koloniene førte til politisk opprør i praktisk talt alle koloniene i løpet av første verdenskrig og den etterfølgende mellomkrigstiden, ble det ikke i disse periodene den avkoloniseringen som Enver Pasja så for seg. Imidlertid videreførte Enver Pasja denne politiske tenkningen også etter oppløsningen av Det osmanske rike av de seirende ententemaktene og fram til sin død 4. august 1922.
Rahim Yar Khan

Rahim Yar Khan (urdu: رحیم یار خان) er en by lengst sør i provinsen Punjab i Pakistan. Den er administrativt senter for distriktet med samme navn. Ved folketellingen i 1998 hadde byen 233 537 innbyggere og en årlig vekstrate på 3,50%. Per 2009 var befolkningen estimert til 340 810. Rahim Yar Khan dekker et areal på 22 kvadratkilometer.
Cneoglossidae

Utseende

Små til middelsstore (2,7 – 6 mm) biller, kroppen myk (lite sklerotisert), noe flat, med hårete overside. Avlang kroppsform. Billene er livlig farget og etterligner trolig arter i familien lysbiller (Lampyridae). Hodet er ganske lite, vanligvis dekket av brystskjoldet og ikke synlig ovenfra. Fasettøynene er utstående. Antennene er middels lange og ganske kraftige, sagtakkede, og består av 11 ledd. Brystskjoldet (pronotum) er mye bredere enn langt, ganske kort, omtrent så bredt som dekkvingene. Dekkvingene er parallellsidige, avlange, hver med 10 lengderekker av grove punktgroper. Beina er slanke, føttene lange, tynne og fem-leddete.
Henriette Jæger

Karriere

Henriette Jæger fikk sitt gjennombrudd da hun var med på NM i friidrett innendørs 2018. Hun fikk en 5. plass, en 4. plass og en 3. plass. Bronsemedaljen fikk hun på 200m.
9.–11. februar var Jæger med på Ungdomsmesterskapet i friidrett innendørs. Hun fikk fire gull, et sølv og en bronse. Øvelsene hun fikk gull i var: 60mH (8,67 sek.), 60m (7,72 sek.), 200m (24,96 sek.) og høyde (1.65m). Hun fikk sølv i lengde (5,42m) og bronse i kule (10,88). Med disse resultatene ble hun kåret til mesterskapets dronning.
Senere på året skrev hun seg inn i historiebøkene da hun satt ny norsk rekord for jenter 15 år. Den gamle tiden var 7,70, mens Jæger sin tid var 7,67. Hun har også tidenes beste resultat i mangekamp for jenter 15 år (7-kamp). Den gamle rekorden på 4977 hadde stått i 32 år før Jæger slo til med 5352 poeng.
Henriette Jæger var også med på Nordisk juniormesterskap i mangekamp. Her konkurrerer de beste utøverne i Norden under 18 år. Der var hun yngst av samtlige, men kom på 2. plass.
I august 2018 var hun med på junior-NM i friidrett. Her fikk hun en sølvmedalje på 100m. På 200m løp hun inn til klar seier, men ble dessverre disket. Under nordisk juniormesterskap i friidrett 2018 løp hun på det norske laget som tok sølv på 4 x 100 meter stafett. De andre på laget var Live Haugstad Hilton, Kaitesi Ertzgaard og Ingvild Meinseth.
Per juni 2019 har Jæger satt aldersrekord i jenter 16 i både 100m (11,70 sek), 200m (23,79 sek), 300m (38,74 sek) og 7-kamp (5889 poeng). Hun vant Nordisk juniormesterskap i mangekamp juni 2019 med resultatet 5889 poeng.
I juli 2019 deltok Jæger på EYOF (European Youth Olympics Festival), også kjent som ungdoms-OL. Her kom Jæger på en sterk 2. plass i mangekamp med resultatet 5835, bare 78 poeng bak vinneren. Jæger deltok også på 1000 meter stafett for Norge under mesterskapet. Der løp hun 300 meter etappen, og Norge kom på en 5. plass.
Beskyttet geografisk betegnelse

Beskyttet geografisk betegnelse inngår i den offentlige norske merkeordningen beskyttede betegnelser og kan oppnås for næringsmidler som har en tilknytning til det geografiske området som produktbetegnelsen angir. Kravene til tilknytning er imidlertid ikke så strenge som for beskyttet opprinnelsesbetegnelse. Det kan for eksempel være at næringsmidlets særskilte omdømme kan knyttes til det definerte geografiske området. Merkeordningen forvaltes av Mattilsynet. KSL Matmerk er tildelt ansvaret for informasjon og veiledning av søkere til merkeordningen, samt søknadsbehandlingen. Det er Mattilsynet som foretar endelig godkjenning av en søknad.
Nieuwe Kerk (Delft)

Nieuwe Kerk i Delft (Den nye kirken) er en kirke i gotikk i sentrum av den nederlandske byen Delft. Kirken ble innviet ca. 1496 og er en av de største kirkene i Nederland; vesttårnet er 109 meter høyt. Høyden på tårnet er kun overgått av domkirken i Utrecht.
En rekke prominente personer fra nederlandsk historie er begravet i kirken. Vilhelm I av Oranien ligger begravet i et mausoleum tegnet av Hendrick og Pieter de Keyser og siden Vilhelms død har huset Oranien benyttet kirken som gravplass. De siste kongelige som ble begravet i krypten er  Juliana av Nederland og hennes ektefelle prins Bernhard. Det ligger 46 personer i det kongelige familiegravstedet.

Bygningen

Oppføringen av Nieuwe Kerk ble påbegynt i 1351 og fortsatte i rundt et århundre. Den ble i første omgang reist som en midlertidig trekirke, hvor man bygget på en sengotisk basilika i 1396. Senere føyet man til et kirkeskip og den gamle trekonstruksjonen ble revet. Kirketårnet sto ferdig 6. september 1496.
Kirken ble viet til jomfru Maria og Sankt Ursula. Da den ble reist var den Delfts andre sognekirke og ble av den grunn gitt navnet Nieuwe Kerk – den nye kirken – og den eksisterende kirken fra 1296 ble kalt for Oude Kerk, Den gamle kirken. 
I forbindelse med reformasjonen ble kirken overdratt til den nederlandske reformerte kirke i 1572.
Den 3. mai 1536 ble kirketårnet skadet av en brann som la det meste av byen i ruiner.  Kirketårnet ble gjenoppført i 1872, men igjen ødelagt av lynnedslag og ble deretter oppført etter tegninger av arkitekt Pierre Cuypers.
Kirken har 36 kirkeklokker fra 1660.

Inventar

Kirkens inventar er etter kalvinistisk forbilde holdt i enkel og ren stil. De fleste av de tidligere katolske avbildningene og inventaret ble ødelagt under reformasjonens billedstorm i 1566, mosaikkvinduene i 1536 og de resterende mosaikkvinduer ble blåst ut av eksplosjonen i Delft i 1654. Dagens tredje generasjon av blyinnfattede mosaikkvinduer stammer fra årene 1927–1936. Orgelet er fra 1839.
Maria Böhmer

Utdannelse

Etter Abitur (artium) i 1968 studerte Böhmer matematikk, fysikk, statsvitenskap og pedagogikk. Hun avla sin statseksamen (hovedfag) i 1971, og tok doktorgraden (dr. phil.) 
ved universitetet i Mainz i 1974 med avhandlingen Zur Wahlpflichtfachentscheidung in der Realschule – eine Untersuchung über Entscheidungskriterien der Realschüler in Rheinland-Pfalz. I 1982 habiliterte hun seg (fikk professorkompetanse) med avhandlingen Zentrale und dezentrale Lehrerfortbildung – Entwicklung, Strukturen und Innovationen. Senere fulgte forskningsopphold ved universitetene i Cambridge og Augsburg. Siden 2001 har hun vært professor ved den pedagogiske høyskolen i Heidelberg.

Parti

I 1985 ble Böhmer medlem av CDU, og engasjerte seg først i kommunalpolitikk og den kristeligdemokratiske arbeidstagerorganisasjon. Fra 1991 til 1993 var hun viseformann for grunnprogramkommisjonen i CDU og leder for kommisjonsgruppen Ökologische und Soziale Marktwirtschaft.
Hun er medlem av CDUs nasjonale styre, viseformann for CDU i Rheinland-Pfalz og formann for CDUs nasjonale utvalg for kvinnepolitikk. Til november 2001 var hun formann for CDUs kvinneorganisasjon i Rheinland-Pfalz, og siden september 2001 er hun formann for CDUs kvinneorganisasjon på nasjonalt nivå.

Parlamentsmedlem

Siden 1990 er Maria Böhmer medlem av det tyske parlamentet. Hun var viseformann for CDU/CSU-fraksjonen fra 2000 til 2005.

Forskjellige verv

Böhmer er viseformann for  ZDFs fjernsynsråd, beskytter for Dialyse-Patienten Deutschlands e. V. og var i 1994 initiativtager til kampanjen Rote Karte (rødt kort) mot vold i media.